Сећање (Јован Грчић Миленко)
<poem>
Сећаш ли се, чедо моје,
Оног лепог летњег дана, —
Сећаш ли се, ружо моја,
Међ ружама одабрана!

Знаш, како је сунце сјало!
Знаш, како је славуј пев’о!
Како сам те загрлио,
Сећаш ли се, драга дево?

Знаш када ми из недарца
Киту росна цвећа даде?
Сећаш ли се тога часка?
Ој, знадем га и саде!

Из руке сам твоје уз’о
Дара лепа, моја рано,
Па ми цвећем замириса
Све срдашце раздрагано.

Па и сада, јање моје,
К’о аманет чувам дара,
Кад утехе срце тражи,
Са цвећем се разговара.
</poem>

 Извор 
Јован Грчић Миленко: Целокупна дела'', Библиотека српских писаца, Народна просвета, стр 158

Јован Грчић Миленко
Поезија